JKN ราคาปริ่มน้ำ! จับตาเพิ่มทุนสะดุด หากหลุด 3 บาท
JKN ราคาบนกระดานร่วงลงสู่ระดับ 3.04 บาท ใกล้ราคาเพิ่มทุน RO ในราคาเสนอขาย 3 บาทต่อหุ้น 
JKN ราคาบนกระดานร่วงลงสู่ระดับ 3.04 บาท ใกล้ราคาเพิ่มทุน RO ในราคาเสนอขาย 3 บาทต่อหุ้น
10 มี.ค. 2566

ผู้สื่อข่าวรายงานว่า วันนี้ (10 มี.ค. 66)  ณ เวลา 11:43 น. ราคาหุ้นบนกระดาน บริษัท เจเคเอ็น โกลบอล กรุ๊ป จำกัด (มหาชน) หรือ JKN ปรับตัวลงมาอยู่ที่ 3.04 บาท ลบไป 0.04 บาท หรือลงไป 1.30% ขณะที่ราคาหุ้นลงต่ำสุดแตะ 3 บาท ด้วยมูลค่าการซื้อขาย 7.67 ล้านบาท

โดยพบว่าราคาหุ้น JKN  มีการปรับตัวลงมาใกล้เคียงราคาเพิ่มทุนให้แก่ผู้ถือหุ้นเดิม (RO) ในราคาเสนอขาย  3 บาทต่อหุ้น แต่เมื่อไปเทียบกับราคาเพิ่มทุนให้แก่บุคคลในวงจำกัด (PP) ในราคาเสนอขาย 4.50 บาทต่อหุ้น ผลปรากฎว่าปรับตัวลงไปต่ำกว่าราคาขายเพิ่มทุน PP แล้ว
ทั้งนี้ JKN เปิดเผยว่า ที่ประชุมคณะกรรมการบริษัทได้มีมติมติยกเลิกมติคณะกรรมการบริษัทเมื่อวันที่ 5 ม.ค. 66 ทั้งหมด พร้อมทั้งมีมติกำหนดการประชุมวิสามัญผู้ถือหุ้นครั้งใหม่เป็นวันที่ 14 มี.ค. 66 เพื่อพิจารณามติการเพิ่มทุนจดทะเบียนการจัดสรรหุ้นเพิ่มทุนให้แก่ผู้ถือหุ้นเดิมของบริษัทตามสัดส่วนจำนวนหุ้น (Rights Offering :RO) ลดลงเหลือจำนวน 510,043,387 หุ้น มูลค่า 1,100 ล้านบาท จากเดิม 1,019,917,296 หุ้น เพื่อเสนอขายแก่ผู้ถือหุ้นเดิม และเปลี่ยนอัตราการใช้สิทธิจากเดิม 1 หุ้นสามัญ ต่อ 1 หุ้นสามัญเพิ่มทุนใหม่ เป็น 2 หุ้นสามัญเดิม ต่อ 1 หุ้นสามัญเพิ่มทุนใหม่ ในราคาเสนอขายเดิม 3 บาทต่อหุ้น ซึ่งกำหนดวันจองซื้อและชำระค่าหุ้นในวันที่ 11-12 และ 17-19 เม.ย. 66 รวมถึงจดทะเบียนเปลี่ยนแปลงทุนชำระแล้วในวันที่ 3 พ.ค. 66
นอกจากนี้จะออกหุ้นสามัญเพิ่มทุนเพื่อขายเฉพาะเจาะจงให้แก่บุคคลในวงจำกัด (Private Placement :PP) ให้แก่ บริษัท ยูนิสเตรทช์ จำกัด ซึ่งเป็นส่วนหนึ่งของ GP Group ภายใต้การบริหารงานของนางสาวนิชิต้า ชาห์ และครอบครัวชาห์ตระกูลใหญ่ฝั่งประเทศอินเดีย เพื่อเป็นพันธมิตรเชิงกลยุทธ์ในการขยายกลุ่มธุรกิจ Miss Universe Organization (MUO) หรือองค์กรนางงามจักรวาล จำนวน 66,666,666 หุ้น ในราคาเสนอขาย 4.50 บาทต่อหุ้น คิดเป็นมูลค่า 300 ล้านบาท ซึ่งสูงกว่าราคาที่เสนอขายให้แก่ผู้ถือหุ้นเดิม โดยคาดว่าสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะอนุญาตออกและเสนอขายในวันที่ 22 มี.ค. 66 และสิ้นสุดวันที่ 14 มิ.ย. 66